L-Unjoni Ewropea ilha żmien twil sieħba mill-qrib tal-Libanu u segwiet b'attenzjoni kbira l-avvenimenti li seħħew f'dawn l-aħħar jiem. L-UE tappoġġa lil-Libanu u hi impenjata għall-istabbiltà tal-pajjiż u r-reġjun. L-UE tappoġġa l-miri ta' riforma deskritti mill-Prim Ministru Hariri u l-Gvern. Aħna fiduċjużi li l-awtoritajiet ser iwieġbu malajr u b'mod għaqli għall-aspirazzjonijiet leġittimi tal-poplu Libaniż billi jimplimentaw riformi strutturali u trasformattivi li ilhom mistennija u li huma tant meħtieġa. Kif iddiskutejna bosta drabi mas-sħab Libaniżi tagħna, il-ġlieda kontra l-korruzzjoni, l-implimentazzjoni ta' governanza tajba u ta' miżuri ta' riforma ġusti u soċjalment responsabbli hija l-ewwel prijorità. F'dan ir-rigward l-UE tistenna djalogu inklużiv dwar ir-riformi u tibqa' impenjata b'mod sħiħ għall-miri miftiehma fil-konferenza tas-CEDRE tal-2018. L-UE tapprezza n-natura ġeneralment nonvjolenti tal-protesti u tħeġġeġ lill-forzi tas-sigurtà jkomplu fuq il-linja li ħadu li jżommu lura. L-UE ttenni l-appoġġ tagħha għal-Libanu u l-poplu tiegħu, u l-impenn tagħha għall-għaqda, is-sovranità, l-istabbiltà, l-indipendenza politika u l-integrità territorjali tal-Libanu. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Armenja jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.